1965թ.-ից Թերզյանի գիտական և մանկավարժական գործունեությունը կապված է Կոռնելի համալսարանի հետ: Նրա գիտական և մանկավարժական կարիերան այդուհետ միայն վերելք էր գրանցելու, քանզի տաղանդավորը և աշխատասերը համատեղվել էին մեկ մարդու մեջ: 1965-1967թթ. Երվանդ Թերզյանը դառնում է Պուերտո Ռիկոյի Արեսիբոյի աստղադիտարանի գիտական աշխատակից, իսկ 1967-1972թթ. արդեն աստղագիտության պրոֆեսորի օգնական էր: 1968-1974թթ.՝ նույն համալսարանի ռադիոֆիզիկայի և տիեզերական հետազոտությունների կենտրոնի տնօրենի օգնական, 1972-1977թթ.՝ աստղագիտության դոցենտ: 1977թ. ստանում է Կոռնելի համալսարանի աստղագիտության պրոֆեսորի կոչում: 1968թ. Թերզյանը նշանակվեց Կոռնելի համալսարանի աստղագիտության μաժանմունքի փոխտնօրեն, իսկ 1979թ.՝ տնօրեն և գլխավորեց այս մեծ բաժանմունքը շուրջ 20 տարի: 1979-80թթ. և 1992-93թթ. եղել է Կոռնելի համալսարանի Արեսիբոյի ռադիոֆիզիկայի և տիեզերական հետազոտությունների կենտրոնի տնօրենի պաշտոնակատար: 1996թ.-ից Կոռնելի համալսարանի գիտության և կրթության զարգացման Նյու Յորքի նահանգի ՆԱՍԱ-ի (NASA) տիեզերական դրամաշնորհների ծրագրի տնօրենն է: 2002թ. Թերզյանն ընտրվեց Քառակուսի կիլոմետրանոց համալիր (SKA) հսկա ռադիոդիտակի կառուցման Միացյալ Նահանգների համալսարանների և ինստիտուտների միավորման նախագահ: 2001թ.-ից նա Հայկական ազգային գիտակրթական հիմնադրամի գիտական խորհրդի նախագահն է: